લગ્નજીવનમાં પ્રેમ હંમેશા ક્ષણોમાં લપેટાયેલો હોય છે. પતિ-પત્ની ઉપર જેમ જેમ જવાબદારીઓનો કાફલો આવતો જાય છે તેમ તેમ પ્રેમનું બાષ્પીભવન થવા લાગતું હોય છે. મોટાભાગના લગ્નો પ્રેમને કારણે નહિ પરંતુ સમજદારીને કારણે જ ટકી જતાં હોય છે. હેમાક્ષી અને જયદીપનું લગ્નજીવન પણ સમજદારી ઉપર જ આગળ વધી રહ્યું હતું ત્યાં જ એક ઝંઝાવાત આવ્યો જેણે બંનેનાં લગ્નજીવનને તહસનહસ કરી નાખ્યું. હા… તે ઝંઝાવાત એટલે જયદીપનાં ભૂજથી ટ્રાન્સફર થઈને આવેલાં લેડી બ્રાન્ચ મેનેજર અસ્મિતા મેડમ.